b"\n_START_ARTICLE_\nSetge de Siracusa (1298)\n_START_SECTION_\nAntecedents\n_START_PARAGRAPH_\nLa mort d'Alfons el Franc el 1291 don\xc3\xa0 origen, quatre anys m\xc3\xa9s tard, a un gran conflicte entre la Corona d'Arag\xc3\xb3 i el Regne de Sic\xc3\xadlia doncs Jaume el Just fou proclamat comte rei de la Corona d'Arag\xc3\xb3 i deleg\xc3\xa0 el regne de Sic\xc3\xadlia en el seu germ\xc3\xa0 petit, Frederic. _NEWLINE_La pau d'Anagni es va signar el 1295, i en ella Jaume el Just cedia el Regne de Sic\xc3\xadlia als Estats Pontificis i rebia del papa en compensaci\xc3\xb3 12.000 lliures torneses i probablement la promesa d'infeudaci\xc3\xb3 de C\xc3\xb2rsega i Sardenya, el casament de Jaume el Just amb Blanca de N\xc3\xa0pols, filla de Carles II d'Anjou i el retorn dels tres fills que Carles II d'Anjou havia hagut de deixar com a ostatges a Catalunya en canvi de la seva llibertat el 1288 alteraren radicalment la situaci\xc3\xb3, car els sicilians es consideraren deslligats de la fidelitat deguda a Jaume II de Mallorca. En el mateix document, Carles I de Valois renunciava a la Corona d'Arag\xc3\xb3 i Jaume el Just tornava les Balears a Jaume II de Mallorca, a qui havien estat confiscades per Alfons el Franc._NEWLINE_Frederic II de Sic\xc3\xadlia va comptar amb el suport de molts dignataris catalans de Sic\xc3\xadlia i fou investit pel Parlament Sicili\xc3\xa0 l'11 de desembre de 1295 i coronat rei de Sic\xc3\xadlia el 25 de maig de 1296, nomenant el c\xc3\xa0rrec de virrei i de capit\xc3\xa0 general de Sic\xc3\xadlia a Guillem Galceran de Cartell\xc3\xa0 i capit\xc3\xa0 general de Cal\xc3\xa0bria a Blasco d'Alag\xc3\xb3 el vell, i iniciant una ofensiva a Cal\xc3\xa0bria. Roger de Ll\xc3\xbaria, desposse\xc3\xaft dels seus castells sicilians, va passar a Cal\xc3\xa0bria on va intentar un aixecament contra Frederic, per\xc3\xb2 fou derrotat a la Batalla de Catanzaro i va tornar a Catalunya a bastir un nou estol en nom de Jaume el Just._NEWLINE_Jaume el Just an\xc3\xa0 a Roma el 1297 on reb\xc3\xa9 la investidura de C\xc3\xb2rsega i Sardenya de mans de Bonifaci VIII, qui el va requerir per atacar al seu germ\xc3\xa0 Frederic, que es negava a lliurar Sic\xc3\xadlia a l'Esgl\xc3\xa9sia i als angevins. Un cop preparat el nou estol es va dirigir a N\xc3\xa0pols, on l'esperava l'estol sicili\xc3\xa0 apostat a Ischia, que es va retirar a Sicilia per defensar l'illa abans que es reunissin els catalans amb els napolitans.\n_START_SECTION_\nEl setge\n_START_PARAGRAPH_\nLa flota combinada, liderada per Roger de Ll\xc3\xbaria, va desembarcar i prendre Patti, i va escollir Siracusa com port per passar l'hivern, per\xc3\xb2 s'hi va trobar una forta resist\xc3\xa8ncia. Entretant hi va haver una revolta a Patti que deix\xc3\xa0 la guarnici\xc3\xb3 catalana encerclada al castell. Jaume el Just envi\xc3\xa0 Joan de Ll\xc3\xbaria, nebot de Roger, a soc\xc3\xb3rrer als assetjats per mar amb vint galeres, per\xc3\xb2 fou rebutjat pels sicilians, que hi van anar al seu encontre amb vint-i-dues naus des de Messina i en capturaren setze de les catalanes. L'almirall fou capturat i executat despr\xc3\xa9s d'un judici. _NEWLINE_Roger de Ll\xc3\xbaria es va dirigir per terra a Patti amb les seves tropes, que inclo\xc3\xafen Roger de Flor i va aixecar el setge._NEWLINE_Aixecat el setge, Jaume el Just va marxar a N\xc3\xa0pols i despr\xc3\xa9s a Barcelona\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nL'any seg\xc3\xbcent, Jaume el Just va preparar un nou estol per atacar Sic\xc3\xadlia, que va v\xc3\xa8ncer en la Batalla del cap Orlando."